
O fewn y ddau gyfnod fe fyddaf yn hyrwyddo’r themâu ADCDF canlynol; Hunaniaeth a Diwylliant, Yr Amgylchedd Naturiol, Iechyd, Dewisiadau a Phenderfyniadau, Newid yn yr hinsawdd, a Chyfoeth a Thlodi. Er nad yw’r gwersi wedi eu selio ar unrhyw thema benodol, maent i gyd yn galluogi’r disgyblion i ehangu a datblygu eu sgiliau personol a dealltwriaeth am y byd o’u cwmpas. Byddant yn medru ystyried materion byd-eang gan greu cysylltiadau rhwng yr hyn sy’n bersonol, cenedlaethol ac yn fyd - eang. Bydd y gwersi yn caniatáu iddynt i ehangu eu gweledigaeth am yr hyn sy’n digwydd yn y byd o’u cwmpas, a’n eu paratoi i ddatblygu ar gyfer y dyfodol agos. Mae’r cynlluniau gwersi i gyd yn rhoi amrywiaeth o gyfleoedd i’r disgyblion mewn amgylcheddau gwahanol. 
Cafodd ADCDF ei gyflwyno i’r fframwaith arolygu gan Estyn yn fis Medi 2010, ac mae’r lefel o ddysgu ADCDF mewn ysgolion cynradd ers hynny wedi bod ar gynnydd. Serch hynny, yn 2014 fe wnaeth Estyn asesu ansawdd ADCDF a’r ddarpariaeth oedd ar gael ym mhob sector addysg y mae’n arolygu.
“Nod Llywodraeth Cymru yw annog ysgolion i ddarparu cyfleoedd i athrawon a disgyblion ystyried materion byd-eang a gwneud y cysylltiad rhwng yr hyn sy’n bersonol, yn lleol, yn genedlaethol ac yn fyd-eang.” (Estyn, 2014, p.1). 
Yn ôl llyfryn gwybodaeth ADCDF Llywodraeth Cynulliad Cymru (2008), caiff ADCDF ei ymwneud â phedwar prif fframwaith sef; “y cysylltiadau rhwng cymdeithas, economi a’r amgylchedd a rhwng ein bywydau ni ein hunain a bywydau pobl ar hyd a lled y byd”, “anghenion a hawliau cenedlaethau’r presennol a’r dyfodol”, “y berthynas rhwng pŵer, adnoddau a hawliau dynol”, a “goblygiadau lleol a byd-eang popeth a wnawn o’r camau y gall unigolion a chyrff eu cymryd mewn ymateb i faterion lleol a byd-eang.” (Llywodraeth Cynulliad Cymru, 4: 2008). 
Mae saith thema o fewn ADCDF sef, Cyfoeth a Thlodi, Dewisiadau a Phenderfyniadau, Yr Amgylchedd Naturiol, Hunaniaeth a Diwylliant, Iechyd, Treulio a Gwastraff a Newid yn yr Hinsawdd.
Mae diffiniad Adroddiad Brundtland, 1987 ar gyfer ADCDF sef “datblygu sy’n bodloni anghenion y presennol heb beryglu gallu cenedlaethau’r dyfodol i fodloni’u hanghenion eu hunain” yn ddiffiniad poblogaidd wrth gyfeirio at ADCDF erbyn heddiw. (Brundtland, 1987 yn DEFRA, 2005:6). Mae ADCDF yn hanfodol i ddysgu mewn ysgolion cynradd ar draws Cymru gan ei fod yn paratoi’r genhedlaeth nesaf i fod yn ddinasyddion byd-eang llwyddiannus yn y dyfodol gyda’i gilydd. Fel y dywedodd Martin Luther King Jnr;
“Mae popeth byw yn cyd-berthyn. Rydym oll wedi’n dal mewn rhwydwaith o gyd-ddibyniaeth na allwn ddianc ohono…Mae beth bynnag sy’n effeithio ar un yn uniongyrchol yn effeithio ar bawb yn anuniongyrchol.” (Llywodraeth Cynulliad Cymru, 2008, p.16)
Ceisia Llywodraeth Cymru i “annog ysgolion i herio dysgwyr i ymgymryd â phrofiadau diwylliannol amrywiol… a datblygu medrau a fydd yn eu galluogi i herio anghyfiawnder, rhagfarn a gwahaniaethu.” (Estyn, 2014, pp.1-2).
Mae’n bwysig cofio ym myd addysg nad yw ADCDF yn bwnc ar wahân, yn hytrach, mae’n cyfoethogi’r cwricwlwm wrth ddod a gwahanol elfennau i’r hyn mae athrawon yn eu haddysgu mewn amryw o wahanol bynciau. Dylai ADCDF gael ei weld fel “ethos y gellir ei ymgorffori ar draws ysgolion, agwedd i’w mabwysiadu, system werthoedd a ffordd o fyw.” (Estyn, 2014, p.2). Mae’n gyfrifoldeb ar y rheiny sy’n darparu addysg i bobl ifanc heddiw i’w haddysgu sut i ddatblygu Cymru ar lefel gyson, a hynny drwy beidio â niweidio’r amgylchedd.
[bookmark: _GoBack]Caniatâ ADCDF i athrawon ddysgu mewn gwahanol amgylcheddau, megis tu fewn yn yr ystafell ddosbarth, tu allan yn yr awyr agored, ar ymweliad ysgol ayyb. Mae hyn yn ddisgwyliedig gan ei fod yn nodi yn Safonau SAC (2009) y dylai athrawon roi “cyfleoedd i’r rheini maent yn eu haddysgu i ddysgu mewn cyd-destunau y tu allan i’r ysgol, megis ymweliadau ysgol.” (Addysg, Cymru, 2009, p.12).  Wrth i ddisgyblion fynd ar ymweliadau addysgiadol mae’r hyn maent yn ei ddysgu yn medru bod yn fwy cofiadwy gan ei fod yn weledol iddynt. Mae’n rhoi cyfleoedd i blant i ddatblygu sgiliau wrth fod mewn amgylchedd dysgu gwahanol, ac mae rhai plant yn dysgu’n well drwy weld a gwneud. Fel y dywedai'r Adran Plant, Addysg, Dysgu Gydol Oes a Sgiliau (2009);
“Bydd treulio amser yn yr awyr agored yn gwella pob agwedd ar ddatblygiad plant: cymdeithasol, corfforol, creadigol, diwylliannol a phersonol. Bydd plant sydd wedi datblygu’r sgiliau hyn yn dda yn gallu dysgu a chofio’r hyn a ddysgwyd yn well.” (Yr Adran Plant, Addysg, Dysgu Gydol Oes a Sgiliau, 2009, p.2). 
Gall ADCDF ysgogi plant i ddysgu gan ei fod yn cynnig cyd-destunau diddorol, er enghraifft, Masnach Deg ac Ysgolion iach. Wrth addysgu’r plant am destunau megis Masnach Deg, mae’n codi eu hymwybyddiaeth am yr hyn sy’n digwydd yn Ein Byd a’r gwahaniaethau sydd i gael ar draws y byd.  Fel y dywedodd Nelson Mandela, “Education is the most powerful weapon you can use to change the world.” (The Conversation, 2015). 
Gall ADCDF fod yn gysylltiedig gyda nifer o bynciau, megis, Addysg Gorfforol, Dylunio a Thechnoleg, Daearyddiaeth, Mathemateg, Hanes, Addysg Grefyddol. 
Ar gyfer y dyfodol mae’n debyg fod ADCDF yn mynd i gael mwy o sylw yn y cwricwlwm. Yn ôl Donaldson (2015), caiff ei argymhelli gan y Grŵp Gorchwyl a Gorffen ar Ysgolion a Gweithgarwch Corfforol, “y dylai Llywodraeth Cymru roi statws pwnc ‘craidd’ i addysg gorfforol er mwyn ‘mynd i’r afael â’r pryderon allweddol, dwfn ynghylch lefelau gweithgarwch corfforol ac iechyd ein pobl yng Nghymru.” (Donaldson, 2015, p.24). Trwy wneud hyn fe fyddai’r thema ADCDF iechyd, yn cael fwy o sylw a defnydd yn y cwricwlwm a’r gwersi, ac yna o bosib yn lleihau nifer y bobl ifanc sy’n dioddef o ordewdra. Byddai hyn wedyn yn cyfateb gydag un o ddibenion y cwricwlwm newydd sydd i ddod, sef “cynorthwyo pob plentyn a phobl ifanc i ddatblygu’n unigolion iach, hyderus.” (Dysgu Cymru, 2015).
Hyrwyddir ADCDF yn gyson yn ystod y gwersi cyfnod sylfaen. Caiff y wers gyntaf ei haddysgu cyn mynd ar ymweliad i’r Ardd Fotaneg, ac mae’n canolbwyntio ar Ddydd Gŵyl Dewi a thraddodiadau Cymru, sy’n gysylltiedig â’r thema ADCDF hunaniaeth a diwylliant. Yn ystod y wers, caiff y plant gyfle i fod yn greadigol a defnyddio eu synhwyrau drwy goginio Picau ar y maen, yn ogystal â datblygu sgiliau iaith wrth ehangu geirfa. Mae gweithgareddau’r wers yn cysylltu gyda’r thema ADCDF dewisiadau a phenderfyniadau wrth i ddisgyblion ddatblygu’r sgil o wrando ar gyfarwyddiadau, a phenderfynu ar ddewisiadau er mwyn dod i gasgliad. Byddai’r disgyblion hefyd yn medru datblygu eu sgiliau llythrennedd a rhifedd wrth iddynt fynegi barn, defnyddio unedau i fesur pwysau, ehangu geirfa ayyb. Caiff y Cwricwlwm Cymreig lawer o sylw gan fod y plant yn dysgu am ddiwylliant Cymru a’n medru meithrin ymdeimlad o berthyn i Gymru. 
Caiff yr ail wers ei dysgu yn yr Ardd Fotaneg a chanolbwyntir ar y Daffodil. Hyrwydda’r wers elfen o wyddoniaeth wrth i’r plant ddysgu am wahanol rannau o’r Daffodil. Awgryma Donaldson (2015) fod addysgu yn yr awyr agored yn bwysig, felly fe sicrheais fod gweithgareddau’r wers yn caniatáu iddynt gael y profiad o ddysgu yn yr awyr agored ac o dan do. Caiff y thema ADCDF Yr Amgylchedd Naturiol brif ffocws yn y wers hon, ond gweler elfennau o’r thema dewisiadau a phenderfyniadau yn y wers hefyd. Gwneir hyn wrth i’r plant gyd-weithio mewn grwpiau, gwrando ar farn cyd-ddisgyblion a dod i benderfyniadau. Mae’r wers yn caniatáu i ddisgyblion gael profiad ymarferol, gwyddonol wrth blannu bylbiau Daffodil, mewn teiars a byddai wedi cael eu hailgylchu. Clyma hyn â ADCDF wrth sicrhau fod y disgyblion yn deall fod ailgylchu defnyddiau yn helpu’r amgylchedd o’n cwmpas. Bydd y wers yn rhoi cyfle i ddisgyblion ehangu sgiliau llythrennedd drwy ddefnyddio ystod gynyddol o eirfa addas, cyfrannu i drafodaeth ayyb. Hyrwyddaf y maes dysgu Gwybodaeth a Dealltwriaeth o’r byd - Fi fy hun a phethau byw eraill, wrth i’r disgyblion ddysgu enwau prif rannau’r Daffodil. Datblygir sgiliau yn y maes Datblygiad Personol a Chymdeithasol, Lles ac Amrywiaeth Ddiwylliannol trwy fentro a thyfu’n chwilotwyr hyderus a dangos chwilfrydedd at brofiadau newydd.
Ar gyfer gwers olaf y cyfnod sylfaen, byddai’r plant yn dysgu am fwyta’n iach a 5 y dydd. Mae’r wers yn canolbwyntio ar pam y dylem fwyta’n iach a pha mor bwysig ydyw i fwyta’n iach. Caiff y thema ADCDF, iechyd ei hyrwyddo yn y wers hon. Bydd cyfle i ddisgyblion arbrofi drwy ddefnyddio eu synhwyrau wrth flasu, teimlo a gweld ffrwythau a llysiau er mwyn dod yn fwy cyfarwydd â nhw. Byddant hefyd yn gwneud defnydd o’r thema ADCDF dewisiadau a phenderfyniadau, wrth benderfynu beth yw eu hoff ffrwythau a llysiau, a ffurfio barn ynglŷn ag os maent yn credu fod ffrwythau a llysiau yn iach. Caiff y plant gyfle i ddatblygu eu sgiliau llythrennedd drwy ateb cwestiynau gan ddefnyddio ffurfiau cywir, mynegi barn, a chynnig syniadau. Byddant yn medru ehangu eu sgiliau rhifedd drwy archwilio priodweddau siapau wrth gymharu â disgrifio gwahanol ffrwythau a llysiau.
Yna ar gyfer cyfnod allweddol 2, mae’r wers gyntaf yn darparu cyfle i ddisgyblion i ddatblygu sgiliau ac ehangu gwybodaeth yn y pwnc Gwyddoniaeth, wrth astudio cylch bywyd Lindys. Gan fod y wers yma’n cael ei dysgu yn yr Ardd Fotaneg, mae’n gyfle i’r disgyblion werthfawrogi’r pethau byw o’n cwmpas a’r byd natur yn ein hamgylchedd lleol. Hyrwyddir y thema ADCDF yr Amgylchedd Naturiol yn ystod y wers, wrth i ddisgyblion ddysgu am fywyd y lindys sy’n rhan o’n hamgylchedd naturiol. Caiff y disgyblion hefyd gyfle i ddatblygu eu sgiliau llythrennedd wrth ysgrifennu dyddiadur ym mywyd y Lindys, sy’n gwneud iddynt chwarae rôl trwy feddwl am ffordd o fyw rhywbeth byw eraill. Mae’r wers yn cynnig amrywiaeth o amgylcheddau dysgu wrth i’r disgyblion ddechrau’r wers yn yr ystafell ddosbarth, ac yna gorffen tu allan yn yr awyr agored.
Yn ystod yr ail wers canolbwyntir ar Ailgylchu sy’n rhoi ffocws i’r pynciau gwyddoniaeth a daearyddiaeth. Mae’r gweithgareddau sy’n cael eu gosod yn ystod y wers yn rhoi cyfle i’r disgyblion drafod a rhannu barn, defnyddio eu synhwyrau i drafod y defnyddiau, ac yna meddwl wrth wneud gwaith map. Caniatâ’r wers i ddisgyblion ddysgu am bwysigrwydd ailgylchu ar gyfer y cenhedloedd sydd i ddod a’r amgylchedd rydym ni’n byw ynddo heddiw. Mae neges y wers yn caniatáu i ddisgyblion ddeall pa mor bwysig ydyw i barchu’r amgylchedd a phobl eraill. Datblygir sgiliau rhifedd wrth ddeall cyfeiriad, pellteroedd a graddfa er mwyn gwneud gwaith map, a sgiliau llythrennedd wrth ddefnyddio terminoleg sy’n berthnasol i’r pwnc, a dangos dealltwriaeth o’r prif bwyntiau. Hyrwyddir y themâu ADCDF newid yn yr hinsawdd, yr amgylchedd naturiol a dewisiadau a phenderfyniadau yn ystod y wers. Gwneir hyn wrth i’r disgyblion ddeall sut mae gweithredai bodau dynol yn gallu effeithio ar yr amgylchedd, a dysgu pwysigrwydd eu cyfrifoldeb o wneud y byd yn le gwell i fyw.
Yn olaf, mae trydedd wers cyfnod allweddol 2 yn canolbwyntio ar daith y fanana masnach Degryn fy marn i, credaf fod Masnach Deg yn thema sy’n galluogi disgyblion i ddatblygu i fod yn ddinasyddion byd-eang. Mae’n gwneud i’r plant bwyso a mesur am y gwahaniaethau dros y byd, a’u hannog i helpu pobl eraill llai ffodus ledled y byd. Bydd y disgyblion yn datblygu eu sgiliau llythrennedd wrth fynegi barn, cyfrannu i ddadl, gwneud tasgau iaith, a’n datblygu sgiliau TGCh trwy wneud gwaith ymchwil ar yr ipads. Hyrwyddir y themâu ADCDF cyfoeth a thlodi, dewisiadau a phenderfyniadau, hunaniaeth a diwylliant, a’r amgylchedd naturiol. Caiff y themâu uchod i gyd eu hyrwyddo wrth i blant wneud gwaith ymchwil a sylweddoli faint o dlodi sydd i gael yn ein byd, a chymharu gwledydd tlotach â Chymru. Byddant yn medru cymharu ffordd o fyw pobl yng Nghymru i gymharu â ffermwyr Masnach Deg, a deall nad yw’n bosib tyfu pob math o fwyd ym mhob gwlad gan fod rhaid ystyried gwahanol ffactorau megis, yr hinsawdd, tywydd.
I gloi credaf fod ADCDF yn elfen hollol bwysig i’r cwricwlwm. Mae addysgu ADCDF yn sicrhau fod ein pobl ifanc yn ymwybodol am y byd o’n cwmpas, a faint o effaith mae eu gweithredoedd yn gallu cael ar ein byd. Bodlona ADCDF athrawon i ddysgu disgyblion am amryw o wahanol destunau. Gellir gwneud hynny mewn gwahanol amgylcheddau a fyddai’n cynnig amrywiaeth i’r gwersi, a chaniatáu’r disgyblion i ddatblygu sgiliau eraill ar draws y cwricwlwm, megis llythrennedd, rhifedd, TGCh ayyb.
